
Cine sunt cei patru călăreţi din Apocalipsă? 


Citind pasajul din 3 Regi 8, 33-39, se observă faptul că toate forţele distructive ale 
cáláretilor din Apocalipsă, adică războiul, foamea, bolile, moartea, sunt identice 
cu pedepsele pe care omul și le atrage în momentul în care uită de Dumnezeu și se 
închină idolilor. Însă ele încetează imediat ce omul se pocáieste. 


În capitolul 6 al Apocalipsei, Sfântul Ioan vede cum Iisus Hristos, reprezentat ca 
Miel înjunghiat, primește de la Dumnezeu un sul de hârtie pe care era scrisă 
judecata lui Dumnezeu, pecetluit cu 7 peceti sau sigilii, pe care le desface, El 
singur fiind capabil să facă aceasta. Pe măsură ce sunt deschise primele patru 
sigilii, își face apariţia câte un călăreț, călare pe un cal colorat, care este trimis pe 
pământ pentru a fi executant al judecății lui Dumnezeu. Cunoscuti ca „cei patru 
călăreţi din Apocalipsă” au generat multe dezbateri în legătură cu identitatea lor. 


Primul călăreț, pe calul alb 


Si am văzut când Mielul a deschis pe cea dintâi din cele șapte peceti, și am auzit 
pe una din cele patru ființe zicând cu glas ca de tunet: Vino și vezi. Și m-am uitat si 
iată un cal alb și cel care sedea pe el avea un arc; și i s-a dat lui cunună și a pornit 
ca un biruitor ca să biruiască (Apocalipsa 6, 1-2). 


De la început, trebuie să menţionăm că acești călăreţi sunt duhuri aflate în slujba 
lui Dumnezeu (cf Zaharia 6), neputând fi identificate cu vreo persoană anume din 
istoria lumii, iar înfățișarea lor nu este decât un simbol al misiunii pe care o 
îndeplinesc. În al doilea rând, după cum vom vedea din misiunea lor, dar și din 
motivele celorlalte pedepse divine care le vor urma, ei sunt trimiși către cei 
păcătoşi, de unde tragem concluzia că adevărații slujitori ai lui Dumnezeu nu vor fi 
afectați. Primul călăreț reprezintă o putere cuceritoare căreia nimeni nu-i poate 
rezista (Matei 24:3-6). Această persoană are aparenţa lui Hristos, fiind foarte 
asemănător cáláretului din capitolul 19 al Apocalipsei, care este clar identificat cu 


Hristos, dar el nu este Hristos, ci vine са un înșelător. Mulţi comentatori l-au 
identificat pe acest călăreț cu Antihristul, însă acest lucru nu poate fi veridic, 
deoarece Scriptura nu precizează niciodată aceasta. Antihristul este descris, în 
Apocalipsa 13, ca om. În Zaharia, capitolul 6 unde este descrisă o vedenie 
asemănătoare celei din Apocalipsă, se spune că acei cai sunt ființe care aparțin 
domeniului spiritual, fiind slujitori ai lui Dumnezeu, care coboară din cer. În plus, 
Antihristul vine din Adânc. În Apocalipsă, ni se spune de două ori că duhul fiarei, 
care va locui în Antihrist, vine din Adânc. 


Calul era considerat o mașină de război în timpurile biblice. Albul simbolizează 
neprihănirea si sfintenia. Arcul, menţionat fără referire la săgeți, nu desemnează, 
așa cum sugerează multi, că acel călăreț este în mijlocul unui demers de cucerire 
pașnică, prin diplomaţie și fără vărsare de sânge. Deoarece arcul este frecvent 
folosit în Sfânta Scriptură, ca simbol al vânătorii sau al războiului. Chiar și atunci 
când este menţionat singur, fără referire la săgeți, tot simbolizează cucerirea 
violentă (de exemplu, Isaia 41, 2: Cine i-a dat în stăpânire neamuri și i-a supus 
regi? Cu sabia lui în pulbere îi preface, și cu arcul ii risipește ca pe pleava cea 
măruntă). El are, de asemenea, o coroană. În mod evident, Dumnezeu i-a dat 
această coroană, deoarece Dumnezeul suveran este singurul care poate da 
conducătorilor autoritatea de a conduce (Nu este stăpânire decât de la Dumnezeu; 
iar cele ce sunt, de Dumnezeu sunt rânduite - Romani 13, 1). 


Capitolul 24 al Evangheliei după Matei cuprinde un pasaj paralel celui din 
Apocalipsa 6, unde Domnul Iisus îi descrie pe cei patru călăreţi: Răspunzâna, 
Iisus le-a zis: Vedeti să nu vă amăgească cineva. Căci multi vor veni în numele 
Meu, zicând: Eu sunt Hristos, si pe multi îi vor amăgi. Și veţi auzi de războaie și de 
zvonuri de războaie; luaţi seama să nu vă speriaţi, căci trebuie să fie toate, dar 
încă nu este sfârșitul. Căci se va ridica neam peste neam și împărăție peste 


împărăție și va fi foamete și ciumă și cutremure pe alocuri. Dar toate acestea sunt 
începutul durerilor. Atunci vă vor da pe voi spre asuprire si vă vor ucide și veți fi 
urâţi de toate neamurile pentru numele Meu (Matei 24, 4-9). 


Astfel, primul călăreț este un spirit al religiei false condusă de lideri care pretind а 
fi Hristos sau a veni în numele lui Hristos, înșelându-și adepții. 


Călărețul al doilea și calul roșu ca focul 


Și când a deschis pecetea a doua, am auzit, zicând, pe a doua fiinţă: Vino și vezi. Si 
a ieșit alt cal, roșu ca focul; și celui ce ședea pe el i s-a dat să ia pacea de pe 
pământ, ca oamenii să se junghie între ei; și o sabie mare i s-a dat (Apocalipsa 6, 
3-4). 


Calul roșu simbolizează vărsarea de sânge și războiul. Călărețul acestui cal 
primește puterea de a lua pacea de pe pământ și, mai mult, de a provoca pe 
oameni să se ucidă unii pe alţii. Sabia mare reprezintă autoritatea de a ucide 
oameni. Cert este că așa a fost dintotdeauna, de-a lungul istoriei. Din 1496 î. 
Hr. până 1861 d. Hr. lumea a cunoscut 3130 de ani de război și doar 227 de ani de 
pace. În ultimii 400 de ani, naţiunile europene au semnat mai mult de 8.000 de 
tratate de pace. În secolul al XX-lea, 8,5 milioane de oameni au murit în Primul 
Război Mondial și 22 de milioane au murit în Al Doilea Război Mondial. 


Chiar dacă este alarmant, Scriptura ne avertizează că acest lucru nu este 
începutul sfârșitului lumii, ci doar preludiul care conduce la Ziua Domnului: Таг 
când veţi auzi de războaie si de rázmerite, să nu vă înspăimântați; căci acestea 
trebuie să fie întâi, dar sfârșitul nu va fi curând (Luca 21, 9). Astfel, al doilea 
călăreț este un spirit al războiului, care umple pământul cu vărsare de sânge, până 
la momentul sfârșitului vremurilor. 


Al treilea călăreț și calul negru 


Și când a deschis pecetea a treia, am auzit pe a treia fiinţă, zicând: Vino și vezi. Si 
m-am uitat și iată un cal negru și cel care sedea pe el avea un cântar în mâna lui. 
Și am auzit, în mijlocul celor patru ființe, ca un glas care zicea: Măsura de grâu un 
dinar, și trei măsuri de orz un dinar. Dar de untdelemn și de vin să nu te 
atingi (Apocalipsa 6, 5-6). 


Calul negru simbolizează doliul și frica. Acest călăreț poartă în mână o balanţă, 
care era folosită pentru a cântări cerealele. Acest lucru implică faptul că produsele 
alimentare de bază vor trebui să fie cântărite si rationalizate cu grijă, deoarece, 
așa cum este în general valabil, lipsa și foametea urmează războiului. 


Așadar, al treilea călăreț aduce foamete în lume. Măsura de grâu era echivalentul 
cantităţii medii de pâine pe care un om o mânca într-o zi, în timp ce un dinar era 
plata medie pentru o zi de lucru. Deci, ideea care reiese de aici este aceea că un 
om nu va putea câștiga decât pâinea suficientă pentru o persoană, nimic mai mult, 
făcându-l incapabil să-și hrănească familia. 


А! patrulea călăreț și calul galben-vânăt 


Și când a deschis pecetea a patra, am auzit glasul ființei a patra, zicând: Vino și 
vezi. Și m-am uitat și iată un cal galben-vánát și numele celui ce sedea pe el era: 
Moartea; și iadul se tinea după el; și li s-a dat lor putere peste a patra parte a 
pământului, ca să ucidă cu sabie și cu foamete, și cu moarte și cu fiarele de pe 
pământ (Apocalipsa 6, 7-8). 


Din termenul grecesc care definește culoarea calului, anume „chloros”, derivă 
denumirea substanţei chimice pe care o numim „clor”, ceea ce ne ajută să 
înţelegem mai bine coloritul acestui cal, care seamănă cu cel al unui cadavru. 
Prezenţa iadului în imediata sa apropiere arată faptul că cei omorâţi de al patrulea 
călăreț sunt destinati a ajunge acolo, adică ei fac parte dintre oamenii păcătoși, 


care nu-L recunosc pe Hristos drept Mântuitor. 


Cei patru călăreţi, instrumente ale pedagogie divine 


O precizare foarte importantă este aceea că toti acești călăreți aduc moartea, în 
forme diferite, doar asupra unui sfert din populaţia pământului. Această distincție 
este importantă, deoarece mulţi dintre comentatori ai vremurilor de pe urmă văd 
acești călăreţi ca aducând moartea și distrugerea întregii planete. De asemenea, 
nu trebuie să pierdem din vedere faptul că toate aceste pedepse care vin asupra 
pământenilor, ca manifestare a judecății divine, au un accentuat caracter 
pedagogic. Prin faptul că Dumnezeu nu permite afectarea decât a unei părţi din 
populaţie, trebuie să vedem răgazul pe care îl acordă celor rămași în viaţă de a se 
pocăi și de a se întoarce din căile lor păcătoase. Dacă cercetăm pasajul din 3 Regi 
8, 33-39, vedem că toate forțele distructive ale cáláretilor, adică războiul, foamea, 
bolile, moartea, nu sunt decât pedepse pe care omul și le atrage în momentul în 
care uită de Dumnezeu și se închină idolilor. Însă ele încetează imediat ce omul se 
pocăiește. 


De efectul pedagogic al acestor pedepse divine ne dă mărturie cartea Apocalipsei, 
mărturisind faptul că ele nu au reușit să obţină efectul dorit: Dar ceilalți oameni 
care nu au murit de plágile acestea, nu s-au pocăit de faptele mâinilor lor, ca să nu 
se mai închine idolilor de aur și de argint și de aramă și de piatră și de lemn, care 
nu pot nici să vadă, nici să audă, nici să umble. Și nu s-au pocăit de uciderile lor, 
nici de fermecătoriile lor, nici de desfrânarea lor, nici de furtișagurile lor 
(Apocalipsa 9, 20-21). Iar în alt loc se arată clar că oamenii au conștiința pedepsei 
divine, dar se mulțumesc să hulească, în loc să se îndrepte: Și oamenii au fost 
dogoriti cu mare arsitá si au hulit numele lui Dumnezeu, Care are putere peste 
urgiile acestea, si nu s-au pocáit ca să-I dea slavă (Apocalipsa 16, 9). 

